b'\n_START_ARTICLE_\nJanez Vipotnik\n_START_SECTION_\n\xc5\xbdivljenje\n_START_PARAGRAPH_\nJanez Vipotnik, brat pesnika Ceneta Vipotnika, je obiskoval realno gimnazijo v Ljubljani (danes Gimnazija Be\xc5\xbeigrad), nato pa \xc5\xa1tudiral na Gradbeni fakulteti (\xc5\xa1est semestrov). Leta 1942 je od\xc5\xa1el v partizane. Med narodnoosvobodilnimi boji je bil politi\xc4\x8dni komisar 15. divizije (od februarja 1944) in 7. korpusa (od marca 1945). Po osvoboditvi je opravljal pomembne politi\xc4\x8dne funkcije: bil je predsednik Zveze slovenske mladine (1945-47) in sekretar PK SKOJ za Slovenijo (1945-46), organizacijski sekretar IO OF (1948-49), marca 1949 sekretar OK KPS za Gori\xc5\xa1ko, 1950-54 pa delal v vladi LRS (minister za uvoz in izvoz, predsednik sveta za gradnje, minister oz. sekretar za gospodarstvo 1952\xe2\x80\x9353) in kot \xc4\x8dlan Izvr\xc5\xa1nega sveta, nato sekretar OK ZKS Ljubljana (1954\xe2\x80\x9360), glavni urednik Dela (1960\xe2\x80\x9363), sekretar Zveznega izvr\xc5\xa1nega sveta za kulturo in prosveto (1963\xe2\x80\x9367), predsednik Republi\xc5\xa1ke konference SZDL Slovenije (1967\xe2\x80\x9373), 1973\xe2\x80\x9377 generalni direktor RTV Ljubljana (kasneje predsednik sveta in 1982\xe2\x80\x9384  predsednik skup\xc5\xa1\xc4\x8dine RTV). 1978\xe2\x80\x9384 je bil predsednik ZZB NOVS (zdaj Zveza zdru\xc5\xbeenj borcev za vrednote NOB Slovenije) Bil je \xc4\x8dlan CK ZKS (od 1954), CK ZKJ (1958\xe2\x80\x9369), izvr\xc5\xa1nega komiteja CK ZKS od 1959 oz. kasneje (1966\xe2\x80\x9368 in 1974\xe2\x80\x9386) predsedstva CK ZKS ter \xc4\x8dlan predsedstva SRS (1974\xe2\x80\x9378).\n_START_SECTION_\nDelo\n_START_PARAGRAPH_\nJanez Vipotnik se je kot pisatelj posvetil predvsem vojni tematiki. Pisal je predvsem novele in romane, uveljavil pa se je tudi kot mladinski pisec._NEWLINE_V njegovih mladinskih delih najdemo tako kratko realisti\xc4\x8dno prozo v slikani\xc5\xa1ki obliki za najmlaj\xc5\xa1e kot tudi zgodbe za starej\xc5\xa1e otroke. Med reprezentativnimi so slikanice, kjer je imel glavno vlogo pes Diko (Zgodbe o Diku, Dikove nezgode, Tinkatonka), v zgodbah za starej\xc5\xa1e otroke pa velikokrat zasledimo partizane in domobrance (Mati Brodari\xc4\x8dka, 5rova dru\xc5\xa1\xc4\x8dina). _NEWLINE_Po njegovem romanu Doktor je re\xc5\xbeiser Vojko Duleti\xc4\x8d leta 1985 posnel film Doktor, Janez Drozg pa je istega leta po njegovi knjigi Rodna letina v sodelovanju z RTV Slovenija posnel istoimensko nadaljevanko. _NEWLINE_Re\xc5\xbeiser Matja\xc5\xbe Klop\xc4\x8di\xc4\x8d je leta 1983 posnel dokumentarni film z naslovom Portret Janeza Vipotnika, ki je bil predvajan na nacionalni televiziji.'